Johanne Schmidt-Nielsen (EL), 2008-04-09:
Enhedslisten støtter forslaget.
Jeg vil også gerne benytte lejligheden til at sige tak til De Radikale for at fremsætte et så gennemarbejdet forslag som det, vi behandler i dag.
I den seneste tid har der været en sådan lidt spøjs tendens til, at alle mulige politikere fra højrefløjen er sprunget ud som feminister og homoforkæmpere.
Det er selvfølgelig dejligt, for vi er jo glade for, at der kommer flere med på holdet.
Nu har vi så i dag muligheden for at se, om det bare er pæne ord, eller om der følger handling med ordene.
Som jeg tidligere har nævnt, har jeg bemærket, at der på Dansk Folkepartis hjemmeside står, og jeg citerer: »Hate crimes og diskrimination af homoseksuelle skal straffes hårdt.«
Derfor regner jeg selvfølgelig også med, at Dansk Folkeparti stemmer for det her forslag, der lige præcis handler om at arbejde aktivt imod diskrimination.
Det her forslag handler om at behandle mennesker lige, uanset hvem de forelsker sig i, uanset hvilket køn de forelsker sig i.
I Enhedslisten kæmper vi altså for, at alle mennesker har lige rettigheder og lige muligheder.
Det er dybt pinligt, at vi i dag har en ægteskabslovgivning, som udelukkende anerkender heteroseksuelle forhold, for det sender jo nogle helt klare signaler, nemlig at homoseksuelle eller biseksuelle er mindre værd, mindre o.k. end heteroseksuelle.
Der er behov for, at vi i Danmark sender et helt klart signal om, at vi ikke accepterer forskelsbehandling på baggrund af seksualitet, og det signal har man mulighed for at sende ved at stemme for det forslag, som kommer fra Det Radikale Venstre.
Et af de steder, hvor vi i dag forskelsbehandler, er i forhold til medmoderens mulighed for at få barselorlov.
Hvis to kvinder i dag får et barn, er den ikkefødende mor tvunget til at vente de her 3 måneder, før hun kan stedbarnsadoptere.
Jeg vil gerne sige, at jeg mener, at de mange, der har kæmpet for det her i mange år, de organisationer, som har organiseret de homoseksuelle, de enkeltpersoner, som har kæmpet for deres rettigheder, godt kan klappe sig selv på deres egne skuldre og hinandens skuldre.
Det er rart, når det lykkes at få rykket holdninger.
I forhold til det element, der handler om, at præster skal have mulighed for at sige nej til at vie to mennesker af samme køn, til at foretage lysning, mægle osv., vil jeg sige, at vi er skeptiske over for det.
Normalt blander Enhedslisten sig ikke i diverse trossamfunds interne anliggender, men så længe kirken er en del af staten, mener jeg sådan set ikke, at man skal have mulighed for at diskriminere på baggrund af køn.
Det er klart, at vi stemmer for det her forslag, fordi det er en klar forbedring i forhold til at styrke ligestillingen mellem mennesker i vores samfund.
Det er på høje tid at droppe ideen om, at det skulle være mere rigtigt at leve sammen som mand og kvinde end som kvinde og kvinde eller som mand og mand.
Og i dag har alle partier altså mulighed for at vise, om det der med ligestilling mellem mennesker, det der med homokamp mellem mennesker bare er noget, vi taler om, når vi fortæller indvandrere, der kommer hertil, at vi er meget tolerante i Danmark, eller om det også er noget, vi praktiserer.